khistorydata/jeongjo-sjw-relations huggingface dataset:
정조 14년 · 목
予命黃海兵使元厚鎭進前詢職姓名訖復問前後履歷厚鎭奏曰曾經龍仁縣令鳳山郡守三水府使谷山府使昌城府使忠淸水使矣敎曰閫帥守令入侍先問其職姓名次問履歷卽自來常格而今日黃海兵使筵奏萬萬駭然履歷之只擧守令曾經處參下參上履歷終不擧奏殆若卑賤不屑者然寧有如許格例該兵使元厚鎭拿處命藥院提調入侍都提調金鍾秀提調吳載純等登筵鍾秀曰王大妃殿調攝中氣候比昨何如予曰顯有差勝之節矣仍命醫官李翊臣議定湯劑翊臣請以六和湯前方中加入川芎白芷各七分一貼進御命依此煎入予曰儒生輩犯夜禁作拏獄署門外實是曾所未聞之事至於兩儒之街上辱說尤是賤流之所爲其貽羞靑衿豈細故也相箚旣已陳列不可無處分故果有可勘罪名稟啓之命矣鍾秀曰儒生輩所爲誠甚駭然矣予曰近日臺疏卿皆見之乎鍾秀曰臣果見之而洪秉聖之疏語李勉兢之書題初則泛然看過臺疏論列之後更爲細看則果爲瞠然臺言之峻發烏可已乎予曰疏語書題俱是泛然之事文字間抉摘爲罪豈美事耶但洪秉聖以酒招謗者乃反疏論酒弊此爲未妥矣鍾秀曰洪秉聖自有先累且爲能賊族黨地處旣異於他人而今其疏語乃如是安得免衆人之疑惑乎至於諫長疏中上款語可想其忠憤百倍於人下款語亦甚切當而兪音未下嚴譴反加此豈所望於我殿下哉予曰上款事張皇爲說安得免譴削之擧乎○鍾秀啓言黃海前兵使尹塾頃以眼病廢視之狀牒報備局故擬卽變通適値齋日未及陳達矣昨伏見持平崔重圭疏批已有內移之命矣公私兩幸而第重臣黜補閫帥者一臺臣之疏請變通旣損國體且傷臺風請從重推考從之
정조 14년 · 목
編修官許湜書啓以爲臣敬奉聖諭傳諭于左議政蔡濟恭所住處則以爲如欲就聖批中拈得隆重之旨一一叩謝雖竭心弊舌無以形容一半分最是從來費力歸他鬱卓越幾句臣雖愚鈍豈全昧天地陶鎔之德意而如臣無似設令其身安於朝廷之上萬無協贊之望況今戮辱備至世道益險如欲不負前後再生之德則惟有一退庶或名爲報佛恩何念之暇及於他乎天地間忘恩負國歷數古今未有如臣者言之及此不覺失聲長號若蒙遞臣相職付以樞銜則謹當依聖敎當日入城仍卽肅命臣於午間承批之後宜有仰覆之啓而妄以爲纔陳別諭附奏踵以煩複或近瀆褻只使錄事奉納命召伏承回敎致煩聖心之訝惑其庸愚不曉事於是益著惟願速被嚴譴云矣敎以待到撤漏時見卿附啓卿之不欲勉膺依舊而已此莫非誠未孚所鼓自顧徒增歉愧至於樞銜云云旣知其必不許而如是爲說未知爲妥當卿須諒之事使偕來承旨更爲傳諭○政院啓言議政府錄事來言左議政蔡濟恭以爲伏承昨夜附啓批旨至諭以不欲勉膺誠未孚所致臣惶隕抑塞覓死不得臣若有一分轉動之勢則縷縷聖敎之下安敢不奉承而廉防至重尺寸難移嶺海金木俱所甘心御符之許久奉留尤增罪戾冒死更納敎以簉朝與入城以予誠不得見孚言不得見諒固非遽爾議到者而竝與入住京第而不爲胥命金吾而亦不爲予則務修招延之敬禮卿乃一直邁邁若浼不移江墅一步地予亦不已疲且憊乎分義也者卽天地之常經古今之通誼也此而有一毫欠缺尙可曰盡己之分乎抑又有一辭取喩者卿之情勢比之再昨年初拜時輕重也難易也果何如若曰輕而易也則前而勉膺今而牢拒未知是乎否大抵今日之事有進無退卿試取捨之事更遣承旨傳諭仍傳命召與之偕入
정조 14년 · 목
以李敬一爲大司諫李東稷爲執義朴聖集爲掌令李萬榮爲持平成種仁爲副校理金載瓉爲禮曹參判權▣爲工曹參判
정조 14년 · 강
以朴宗岳呂萬永爲承旨前望也
정조 14년 · 강
命黃海兵使元厚鎭拿處分揀入來受符
정조 14년 · 강
備局以江界弊瘼諸條回啓
정조 14년 · 목
備局啓言頃因江界民朴泰來上言以論理狀聞之意覆啓分付卽見平安監司沈頤之狀啓則蔘政事田政事軍政事皆以與本倅往復釐正爲言新倅今旣得人只合徐觀成效且當續俟登聞楊振春事査事殊欠分曉尾蔘之上納於停退後者事異常規本倅雖專爲振春地貿捧與上送之際必有許多委折而旣不拈出盤問花果錢餘剩本倅旣欲移給振春則尙何待於振春之差出花果監官必以京漢差出江界庫監創出無前之例者必有許多奸情亦不摘發窮覈本倅病重符同座首之說及圖囑官家之說旣出泰來之招而一不査詰者俱涉疏忽請從重推考更加嚴覈狀聞之意分付振春之當此江民倒懸之日肆行浚膏之習者萬萬痛駭不可不梟首府境以謝萬民此則姑待査事畢後稟處當該府使金廷遇身故勿論洪和輔爲先拿問處之允之
정조 14년 · 강
京畿監司金思穆以海西流民護送形止馳啓
정조 14년 · 목
狀啓以爲西北流民之來接本道各邑願歸不願歸者前已區別馳啓而伊後海西流民之自水原府還歸本土者二十五口依例饋飯帖定將吏護送前站
정조 14년 · 강
御熙政堂行方物看品召見藥院提調
정조 14년 · 목
戶曹判書鄭民始率其屬各以方物中各一封漸次奉進親自看品訖予曰政府封裹時承旨例爲進參一員進去可也仍命藥院提調入侍都提調金鍾秀提調吳載純以次進伏鍾秀曰俄伏聞掌務官口傳下敎有逐日問安勿爲之命下情不勝慶幸今則王大妃殿患候益臻快勝之節乎予曰今則益有差復之效誠爲欣幸矣予又曰江界前倅不但地處之異於他人律己廉靖又能解事江界一邑少可紓憂今聞其逝不勝嗟惜其代將何以擇送耶無論武臣蔭官文宰苟有可合者何拘常格大抵太上廉聲其欠才猷其次地處於斯三者卿試留意鍾秀曰李學源能識道理又能律己今遽失之實無可合者曹遠振未知何如予曰曹遠振廉則可尙而若以武臣差送則李仁秀亦可合矣地處人器固是可用之人而廢枳已久此等處收錄以用似好矣且有閔義爀此人屢起屢躓今又自謫纔還矣廉聲雖未聞而蓋其才諝則不可終棄矣今若差送渠果不職則不可使復踰駒峴而第令試可似無不可矣筵退後與銓官相議差出也予又曰近來士習掃地無餘試以今番學儒事觀之豈非一大變怪乎學儒與泮儒尤有異焉言議也矜律也本自酸激雖朝家亦爲加意接待此則尙矣勿論而近來乖悖之擧無所不有甚至於成群犯夜作拏於刑獄門外各雖儒生實行劫盜之事良欲無言他尙何論然而自謂以士子將欲發身立朝爲公爲卿朝家得此輩而將安用也學儒殿講亦欲不復爲之矣鍾秀曰蓋愷悌之士初不投蹤於疏班亦不生意於齋任人人而豈有如此之行也予曰若如卿言豈不幸甚鍾秀曰北伯之代有一兩日內擬薦之命而左相方在待命中姑觀其去就始爲擬薦似好矣從之○民始啓言京畿丙午還穀有四分一停退之命而監營穀則爲其給代之弊以會簿已捧之穀移充營穀停退之數其時道臣承筵敎擧行云初無文跡之書出故當年畿邑守令之出解由者以公穀之未準捧不免文書之拘礙宜有變通之道而解由法意甚重自臣曺不敢擅便故敢此仰達矣敎以旣有伊時筵敎勿拘又啓言昨年西關耗米作錢條萬餘兩在於江邊諸邑尙未輸來目下本曹需用緊急以監營留庫錢依此數取用則彼此便好請依此擧行從之又啓言頃因咸陽御史崔顯重所啓本邑田稅木有待秋捧納之命似聞該邑令前已捧之木爲四十餘同云旣不可還給民間儲置官庫亦必有弊先令上納民邑俱便請以此知委從之○承旨洪明浩啓言親臨方物看品事體何等重大而濟用監官員看品物種不爲親捧以進至使掖隸替奉所當重勘本院請推之外無可施之罰何以爲之敎以爲先推考
정조 14년 · 목
承旨呂萬永書啓略曰臣敬奉聖諭傳諭于左議政蔡濟恭所住處仍傳命召則以爲臣卽伏承承宣所傳別諭責敎截嚴有非臣子所敢聞生在地上負吾君至此惟願卽日滅死無知謹當收拾驚魂更以一疏申暴血懇云矣○政院以左議政蔡濟恭使錄事來納命召啓敎以更遣史官傳授
정조 14년 · 목
敎曰江界府使之代各別擇差久任然後江民庶得回蘇如非素有廉稱則須取幹務與人地朝筵亦有下敎勿拘常格今日政擬入待下批辭朝○以閔義爀爲江界府使金東覽爲衿川縣監朴挺玉爲忠州營將
정조 14년 · 목
疏略曰臣之負殿下日甚一日致有朝者別諭之降其違傲嚴命拚棄分義之狀彰著無餘如是而倖逭金木則其可曰國有常憲乎雖然臣於此亦不無滿腹冤悶者今以臣之妄犯方命之誅至諭以誠不見孚言不見諒殿下雖以大聖人謙巽之心容易說此以臣而不孚殿下之誠不諒殿下之言則不特臣之本情斷不如此其合死罪孰甚於此乎臣之冤悶者一也臣旣命召而不承慰諭而不進邁邁二字固臣自作之孼而若其若浼殿下何用加此目於臣之身乎至於疲憊之敎殿下不當以此言之絲綸臣下不敢以此一刻安受亟宜仰請還收而臣以危臲待勘之蹤有不敢議到臣之冤悶者二也古之聖人敎人使之隨所遇各盡分合修分義處修分義合修禮義廉恥處修禮義廉恥分義與禮義廉恥不可雙行則惟當視合修處修之然分義不盡分不過爲臣子一已之罔赦罪過至於禮義廉恥若弁髦而莫之恤焉則害必及天下國家而後已今臣所處殿下責之以分義欠缺臣亦不敢不以爲至當之敎而臣竊以上所稱二者較之廉恥重而分義反輕臣之不敢捨重而取輕非無所商度而然也殿下寧或不察於此而特欲臣之亟出膺命姑設此敎而牖之也臣不出則爲違命之罪人欲出則爲棄禮之罪人臣之冤悶者三也末端取喩輕重臣愚死罪又以爲殿下此敎偶欠照管再昨年以前臣之遭罹比之今日豈直爲千百倍忒重而但其時則殿下洞諭昭釋諸般誣衊盡歸烏有臣之所當力辭者不過人器之千不堪萬不似耳千古特達之恩不可不秪謝一已辭巽之計不可不姑徐抗顏冒出實有以也今則名以大臣一擧手一搖足無不臚列於白簡之中其言雖未知果能使被之者懣然心服臺閣之論廟堂本爲淸朝之事又況日前諫長之疏以言者謂有臺閣風采其言固是但這四字出於臣之口則可矣而出於諫長之論則臣之平日罪戾益無所逃其爲臣去就之大防於是乎加一倍也以此言之殿下以今日之事敎以輕而易也而臣則謂以今視前不啻爲重且難矣妄自商量豈專無據而聖諭提敎今乃如此臣之冤悶者四也殿下若察其冤悶則豈無惻然俯念以副其願哉臣又於有進無退之敎竊有太息者存焉臣若有進無退少得以補國事則其在乃心王室之義不恤自己廉隅容或有說今臣一赴都堂則便使人陷於平地坑坎一通廟擬則便使人受其無限醜辱一開口則直謂之循私一陳箚則至歸之慢傲今以後藉令臣忘廉進身都堂不可赴也薦望不可爲也口不可開也箚不可草也如是則木偶戶行而止矣未知殿下將焉欲用哉且臣非離殿下遠走之人也雖優遊自在或値涓埃可報之機其不敢不盡分鬼神想必知之殿下之必欲不許樞銜而以議政召臣者臣實不能無憾於天地之大也苟非千不可已萬不可已者存乎其中則臣亦人耳何苦不屑爲千乘之相又何苦不屑居京裏而棲屑於江上廢堗乎伏乞亟命鐫削仍治慢命之罪命召之鎭日奉呈承宣之長時偕留尤添臣罪更乞細入睿諒批以予之必欲不許樞銜而以議政召卿者卿雖曰不能無憾予則有一副定執年來言事之官回戀宿處餘習向大臣頻售掀撼之計彈本一出輒許暫卸以此爲臨機方便之節拍言之者與當之者認得必然視作當然朝象之難期靜好人志之無以懲艾未始不由於此此所以鑑前毖後欲令卿以議政本職入城而造朝坐匪躬之堂行中書之事也否則乍許旋仍有甚費力勞思而甘爲此鎭日役役之擧乎哉日前人言詖則詖矣在卿去就大防別無十百千萬分不可强之鐵限株守則卿之坐受恩禮維日爲常見昨夜別諭亦不思幡然之方者求之古人處義能免有識之竊議乎否卿須申加細繹於錙銖輕重之際卽起視事仍敎曰此批答偕來承旨傳諭期於偕入適見傳諭字劃麤劣難卞當該史官爲先推考以原本直爲傳諭
정조 14년 · 강
咸鏡監司李秉模以南關各邑分賑形止馳啓
정조 14년 · 목
狀啓以爲明川以南各邑鎭五月初巡分賑狀今纔齊到而飢口之比去月終巡減爲二十六口飢口穀數開坐于後○利城縣飢口六百二折米十四石九斗八升○粥田米二石十二斗一升醬四斗二升零藿二同二十注之零○救急醬四石二升端川府飢口四千七百六十二折米一百十二石十四斗一升救急鹽九石七斗八升零甲山府飢口一千六百四十六折米四十一石七斗三升三水府飢口四百二十七折米十一石吉州牧飢口一千八百五十折米四十四石十三斗四升○粥田米一石一斗五升零太六斗六升零鹽一斗六升零○巡間救急折米七石十一斗一升零鹽一石十三斗八升醬十三斗四升藿十三同十五注之零明川府飢口一千五百二十折米三十六石二斗八升○巡間救急折米十石十四斗七升鹽三石五斗九升醬二石五斗七升藿六同三注之城津鎭飢口二百二十四折米五石九斗一升○粥田米一斗六升零太五升零鹽二升○巡間救急折米二石七斗二升醬三斗五升藿三十三注之已上飢口一萬一千三十一折米二百六十六石十一斗五升粥田米四石二升零太七斗一升零鹽一斗八升零醬四斗二升零巡間救急折米二十一石三斗零鹽十四石十二斗五升零醬七石七斗八升藿二十二同二十二注之
정조 14년 · 강
遞兵曹堂上尹行元
정조 14년 · 목
兵曹啓言敦化門西挾門守門將李基慶謂有親病徑先出去原單改付標以入基慶請令該府拿處敎以今日是替番初日則替直之前不卽微稟致此草記當該入直堂上遽差此草記勿施
정조 14년 · 강
命左議政蔡濟恭祿俸令倉官輸送
정조 14년 · 목
戶曹以濟恭不給祿牌啓有是命又以濟恭不受祿俸啓敎以更令倉官輸送
정조 14년 · 강
副司直李柱國陳疏賜批
정조 14년 · 목
疏略曰堂下武弁之積滯未有甚於近來聖念克軫疏通之方多置加設之窠瞻聆所曁孰不欽歎第加設數窠遷移窠窄若無別般變通之道則其所積滯反復如前且當經費不贍之時差出許多數外之窠其在公家固難接濟又非捐不急之意臣意則從今以後加設之窠有闕勿補兩營把總各二窠與從事官各一窠及左右捕廳從事官各二窠合十窠竝作實職以爲次次遷轉之階而此與兩銓實職有異一遷此窠不復檢擬名雖疏通無異前樣嚴飭兩銓俾有實效兩營把總則自辟外各三窠昭載於大典通編而近來銓家初不擧論今若申明舊典嚴立科條六窠中四窠以實職把總定式差出二窠則以閑散把總依前差遣在實職爲疏通之方在閑散無抑鬱之歎而銓家如或以實職把總不復與他實職一例看過專委於自辟而不爲照望於他窠則不無多年蹲滯之弊另飭銓曹一體差擬而至於自辟之窠俾不違式必爲差送恐合便宜伏望下詢博採批以加設窠之名雖疏鬱除非陛資與外遷則積滯一也此所以申及於兵判擧條之批也予意則加設窠不可無別般區處之擧只欲有闕勿補來頭新出六之類又當積滯欲待都政時蔭窠如裕餘則擬以武窠權令差送亦有古例之已然者此猶鳥足血且其裕餘未可必此輩區處間遽付參下略干窠通擬參上依向筵下敎未知便好否卿與兵判相議詳陳所見仍令兵判論理草記兩營把總捕盜從事官十窠增爲實職事好則好矣銓曹之依實職例收用固未易且此數歧爲無勢落仕者聊賴之資則移作新出六區處之實階亦所持難者至於兩營把總自辟窠申飭遷轉事自是法典令銓曹知悉遵行
정조 14년 · 강
吏曹參議李勉兢陳疏賜批
정조 14년 · 목
疏略曰黃樟之疏遣辭危怖勘律深重必欲穽獲臣糜粉臣而後已倘微我殿下洞燭而釋之卽日無臣身矣臣情窮勢迫略暴事實伏願聖明哀矜而垂察焉臺疏句語孰非驚心墜膽而最痛冤弸中者卽偉簡吹噓之說也臣於癸卯登第之初橫被辭說九朔典藉一不檢擬於卽署之望方是時也非獨偉簡諸賊誰曾以臣姓名三字營護汲引哉乃以十七臺通見漏之蹤忽參於灜選數月而銓郞四年而緋玉以至見職之通擬是誰之賜苟非我殿下獎拔之恩臣尙溤唐之未調耳未知兩賊之吹噓者何事臣之因此做得者何官雖至主圈而掌選者亦各有其人此非但聖鑑之所燭抑亦通朝之所知彼獨從何聞見乃忍以人所不忍聞者加之於人此豈常情之所可出哉噫彼偉簡之凶謀逆節神人齊憤雖在姻親之間公議在所必討私計猶恐或浼欲手磔而口臠卽人情之常也今乃以固宜革面不暇斥絕等句語作一圈套忽地投之於平生孤立千萬不當之人言之者雖以爲快聽之者將何以堪臣對質無路秪有仰天泣血而已其曰泮試云云樊噲之問於張良諸將之應於韓信明是信手拈出自可無情看過胡乃刪折字句傅會湊成疑人於不當疑之地也且昨冬事義理明正臣亦倡論而叫閤凡有秉彝之性孰敢異辭於其間而爲是說者看得如此釋得如此捏合而成其罪驅納於不測之科臣身到此必無幸矣恃而無恐者天鑑孔昭何必呶呶費說重起鬧端也至於尹在醇諫望事歲初開政問諸政吏則丁未遭艱前冬終制喪前連入臺望云故果一檢擬而章奏間姓名不登侍從案舊望自在其爲偉黨與否臣實未知若如臺疏所論矇然之罪焉敢辭也至若以渠地處云者凡以地處論人者或以卑微言或以釁累言今於臣何不明指其如何而囫圇說去也嗚呼臣於丁未二月初除承宣入侍筵席天語諄複諭以前後獎擢之由詢及初頭潦倒之故末乃以謹愼免謗開示持身處世之方臣歸詑父母感淚相對竊念謹愼之要莫過絕阿好罕交接庶幾以此奉承恩敎秪緣臣不忠無狀同朝之間得此罔測之言撫躬惶媿死有餘罪伏乞亟刊臣仕籍仍治臣罪批以呶呶便不新新照燭無待爾言本職姑爲許遽
정조 14년 · 강
持平崔重圭陳疏賜批
정조 14년 · 목
先是重圭陳疏略曰凡天下之患每在於姑息而鋤逆爲尤甚苟以爲君讎不可不復國賊不可不討則亦不可以歲月之稍久爲姑息也明矣噫當斷不斷當覈不覈使義理不明隄防不嚴竊不勝憂憤抑塞之至臣於李集斗事竊有所萬萬駭惑者渠之昨冬一疏雖出於死中求生之計而亦可謂猶賢乎已渠以偉賊之切戚集敬之同堂明知驥魯兩凶陰慘關通之情節而露章來告則聖批雖不許盤問乍吐旋吞一向淟涊者究厥情狀誠未可測臣謂李集斗拿問嚴覈斷不可已也臣伏聞黃海兵使臣尹塾以眼病兩瞳俱廢城門鎖鑰邑鎭簿牒使褊裨吏校替押代署出沒人鬼己過數朔外補之臣不敢擧論而兵閫事務何等緊重則使此兩明俱廢之人一向關涉事極疏虞臣意以爲下詢大臣亟令變通以重關防宜矣伏惟我殿下臨御以來體前聖精一之訓遵先王蕩平之治凡於絲綸之間施措之際憧憧一念質諸神明咸囿大公至正之化俾臻會極歸極之域臣固欽仰攢歎之不暇而竊覵近日臺疏一出摧折過加罷竄相繼固知我殿下慰釋保合之盛德至意而竊以爲大聖人來諫之道恐不如是也伏願聖上益勉董率之方以爲扶植之漸焉至是批以黃海兵使事已差代矣其他諸條何憎何愛而敢如是攻之救之乎○重圭避嫌略曰日前陳疏只知聲討爲重全昧令式之有違飭敎截嚴至有釐正之命迫於分義不得不改書以納臣之巽軟於是極矣繼見大臣筵奏則以黜補閫帥疏請變通事未前聞至請重推莫非臣昏謬生疏之致及伏承批旨以愛憎攻救誨責備至漸懼無地自容請命遽斥敎以勿辭亦勿退待
정조 14년 · 강
召見江界府使閔義爀于誠正閣
정조 14년 · 강
命刑曹嚴囚學吏以待同罪人捉來勘治
정조 14년 · 목
該曹啓言西學書吏權衡度等四人及典獄署書吏韓世剛等自臣曺考律嚴勘伊日同往人金鳳甲李東海令前出外邑未及待令請竝發關捉來一體照勘敎以獄吏外竝嚴囚待未及捉來之類捉來後更稟分輕重嚴刑勘治次各別嚴囚俾無逃躱之弊
정조 14년 · 강
命忠淸虞候具載敬拿處
정조 14년 · 목
以牒辭失格該監司狀請勘罪故也命該曹今日政差代下送
정조 14년 · 강
飭未下直守令一兩日內辭朝
정조 14년 · 강
命該府拿問前縣監金在明
정조 14년 · 목
慶尙監司李祖源狀啓以爲聞慶前縣監金在明被拿上京時乘有屋轎其罪狀請令攸司御處敎曰申禁後犯禁之罪姑無論焉有被拿之罪囚乘有屋轎乎紀綱所在不可但以駭惡言押去之都事拿來之罪囚踵接干犯眞所謂不可使聞金在明爲先令該府拿來嚴囚捧招以聞
정조 14년 · 강
遞在外及未肅拜諸臺
정조 14년 · 목
敎曰守令辭朝有命在外及未肅拜臺諫許遞今日政以在京無故人差出待下批牌招署經
정조 14년 · 목
政院以濟恭使錄事還納命召啓敎以重言復言橫說竪說備盡慰釋之意而所住不進一步所佩尙稽捧留卿之事何日當出場今豈可復事多誥卿其更加審處事偕來承旨傳諭命召仍令史官傳授
정조 14년 · 목
禁府啓言時囚罪人兪漢敦議處以草記擧行仍爲照律以聞事有命矣兪漢敦歉歲窮民在所當恤而執災不精槪狀失實催科之政全任猾校惟事督促以致騷擾以此照律杖一百收贖告身盡行追奪放送允之敎以如有功議各減一等以草記使之照律卽過齊前決放之謂也政院之已過屢日今始捧入極爲駭然當該承旨遞差又以全羅前監司閔台爀杖八十收贖告身盡行追奪徒二年定配啓敎以徒配過矣加施削職之典放送又以聞慶前縣監金在明原情啓言其所納供謂以父訓在任時公私出入亦不敢乘轎當其被拿尤不敢生心以草席所裹擔機致身之狀押來之羅將隨來之官隸目覩云故査問於羅將處則其扶擔機裹茵席云云與其納供無少差錯不可以道啓直歸犯禁之科而旣有捧招以聞之命請上裁道臣之初不究問於隨來官屬遽然封啓殊欠穩當請從重推考敎以觀於渠供不可謂遁辭之發明申令之前因乃父之訓竝與轎下裝而不乘被拿之時亦無所犯如是爲說而本府亦旣推覈於押來之羅卒果無二辭云爾則所當卽地白放而道啓旣丁寧更令道伯依囚供云云詳査隨吏處狀聞此囚則姑爲放送以待結末道臣推考事待結末更爲稟處又以湖南査官全州前判官尹光濩長城府使韓文洪等原情啓請刑推得情敎以尹光濩則以渠妄錯罪干蔑法卽其地定配於渠藥石焉敢生因此上京便蒙宥之計乎本事則不過申飭無加罪之端還發配所韓文洪則附過放送使之當日還官又以咸陽前府使李殷昌原情啓請議處允之敎以依他囚例今日內勘放後草記又以別軍職朴思弼原情啓請議處敎以不可汰去而止罷職放送
정조 14년 · 강
有政吏曹判書吳載純參判李秉鼎兵曹判書李▣進
정조 14년 · 목
以尹長烈爲承旨李祖承爲吏曹參議尹㬦爲大司諫申禹相爲執義李永穆爲獻納李日運爲持平成德朝爲副總管金守基爲忠淸水虞候
정조 14년 · 강
推銓堂吳載純李秉鼎
정조 14년 · 목
敎曰旣非緊司又非郞官乏少之處則近日政閑司郞官無端遷擬有若序陞之例殊非年前大臣筵奏之本意此等事察飭在於廟堂而大臣適不提奏近日赴政政官從重推考此後申飭
정조 14년 · 강
兵曹以皇壇風落松啓
정조 14년 · 목
因該曹草記敎以明禮門以內非兵曹所管依中官守直時例勿爲草記只令該官來奏
정조 14년 · 강
命永興府年還換作依狀請施行
정조 14년 · 목
咸鏡監司李秉模狀啓以爲永興府年還厥數夥然民受其弊會內外各衙門年還昨年已爲盡分而捧糴之期今已迫近不可不及時變通本府所在各衙門年還二千五百九十八石一斗一升零換作秋穀之意請令廟堂稟旨分付敎以依狀請施行事回諭
정조 14년 · 강
推守禦使鄭昌順總戎使李漢豊
정조 14년 · 목
以守禦左別將總戎中軍有窠過三日不出代故也
정조 14년 · 목
承旨呂萬永書啓略曰臣敬奉聖諭傳諭于左議政蔡濟恭處則以爲伏承聖諭辭旨益嚴奉讀未竟五內崩隕以臣之所住不進一步旣勤聖諭臣若牢守初心江上與城外又何擇焉臣積氣遽動如得少歇謹當舁進崇禮門外臣之惶懍震惕奉承聖旨止於此而已云矣○政院啓言議政府錄事來言左議政蔡濟恭以爲今方進伏於靑坡舟橋上人家而職名如未蒙許解則雖死決不可更進一步玆敢冒萬死更納命召惟願被金木之誅云敎以聞有愼節今日姑不多費說話只令史官還傳命召如知差可卽當更有敦勉此意遣史官傳諭仍傳命召○記注官金良倜書啓略曰臣敬奉聖諭傳諭于左議政蔡濟恭仍傳命召則以爲臣誠意淺薄未蒙矜許仰煩恩禮已過旬日命召之納瀆褻是懼不敢頻數尤屬死罪云矣
정조 14년 · 목
禁府以利城前縣監張齊斗原情啓請刑推得情敎以繡啓臺彈迭起於一時以渠遐蹤將何辭自明乎前任咸安事雖在未査之中目下利城事渠之分疏有難的從渠果如何居官如何做事前後毀譽之入聞太各相反渠非匡章譽何足信渠非陳仲子毀亦何足信要之誠謹若過於勤勵則豈有似此人言以此罪狀草記照律放送又啓言江界前府使洪和輔所謂花果監官之任雖曰一時虛名可合土民不患無人而必以京居之邸吏襲謬差出反致後來之痼弊者誠極可駭請以此照律敎以不可許久滯囚査啓來到間姑爲保放又以時囚罪人李殷昌依同罪李漢籌例杖八十收贖奪告身三等放送啓敎以如有功議各減一等又以李殷昌功減一等杖七十收贖奪告身二等啓
정조 14년 · 강
飭嶺伯釐正晉州等邑民庫之弊
정조 14년 · 목
慶尙監司李祖源狀啓以爲民庫設置與否弊端有無詳細査報之意發關於道內列邑則各邑之報今纔齊到晉州尙州巨濟金海昆陽陜川永川南海新寧泗川三嘉安義居昌等十三邑則有補民雇馬差役等庫創設久遠而各樣公用於斯取辦故創始之初或自本官添補或自民間鳩聚錢則存本殖利穀則作錢買屯而第其財力有限酬用漸煩每年加下之數實無充報之道目前姑幸牽補來頭難保無弊慶州安東密陽昌原寧海河東仁同咸安興海固城盈德義城彥陽山淸漆原高靈鎭海等十七邑民庫設置其來已久而當初措劃之財逐年公用之數成置節目已成規例果無民邑爲弊之端其餘各邑皆無設庫之事凡係公下只有傳關差役等租名色蓋此諸邑之設置民庫專爲公下責應之資而酬用宂煩奸竇漸闊易至拖犯還穀侵徵民間之慮臣博詢列邑思所以爲民省弊之道晉州等邑民庫應入較其應下謂有不足之患或藉此斂民則亦非軫隱之道自該邑從便拮據量入爲出更成節目期無後弊之意更加嚴飭慶州等邑之民庫他餘諸邑之傳關差役等租措劃有方行之年久俱無弊端敎以晉州等邑民庫之入不當出觀於邑牒道啓可以知之近來守令暋不畏法諸般不正名色無難犯科況民庫所用之可東可西者寧有約己便民之理乎雖不可誣八路諸倅而其能小心者果幾人凡事不始則已旣因繡行關問矣飭諭矣今於曰以不敷之處任其不敷而已則不出數年將再斂而三斂西邑此弊猶令成節目期於釐正本道何異令廟堂將此傳敎謄關措辭嚴飭該道伯以永久無弊之方定成一副事例後形止使之狀聞關西則年前式例草創多窒礙處云近果何以擧行乎湖南則因大臣筵奏亦有措語下批者令新伯別般講究方便之策斯速登聞事竝令分付
정조 14년 · 강
命刑曹加刑宋元甲島中爲奴
정조 14년 · 목
該曹啓言宋元甲因特敎訊問則以爲渠有病妻邀金義曄讀經爲盲人李春元輩縛去而春元供中鋪土汲井不過酬酢至於紙衣乃男子單衫義曄祈禱時所着者以此勒歸渠家行事之具萬萬無據渠妻欲逐小妻之說尤爲孟浪家本狹窄安得邀素昧男子三日容接所謂金哥目不識丁末由書符云大抵義曄愚蠢不足斷以妖術元甲身屬內司乃敢邀致巫覡昏夜祈禱萬萬痛駭以此照律嚴處春元則妖術旣無執贓只有失業猜克之心前後所供率多反覆虛謊且徵錢不得始乃告官之狀尤極可痛請亦照律重繩敎以元甲逋吏而與前吏雲起作隻渠妻雜事聞由謀害雲起之計旣登於該司之査供特念明其爲賊之意雖不直斷本律際此男衣之說亦似不期而相符無論如此如彼有行未行之別元甲則以杜後弊之意加刑與前受準三次島中爲奴雲起則眞所謂非汝牛角何壞我墻者身爲司屬不以司內雜術來告官長者萬萬痛惡今此向渠云云之說亦安知非敲撼之奸計乎捉來嚴杖定配元甲妻及劉晩卜稱名漢則渠等設計與紹介之罪宜有別般懲創之擧竝捉來卿其分等嚴治元甲妻亦卽定配盲人不足責亦非誣訴分揀放送
정조 14년 · 강
召見大臣備堂及三使臣于熙政堂
정조 14년 · 목
敎曰次對久未爲之再明日次對今日來會○予謂上使黃仁點曰今番使行異於常時卿等行將壯觀但潦炎如此必難趲程殊可念也皇帝之特頒御筆以寓祈祝者實出常格之外其在外國酬答之道宜有別般叩謝之擧況今聖節禮尤自別諸國使价無不齊會卿等須於赴燕後凡百事爲務盡殫竭方物備納之時克致誠懇使彼人亦知叩謝之意仁點曰御筆書送爲我國祈祝億萬年無疆之福者洪恩異渥前所未有臣等之感悅欣忭固已萬萬今玆前席下敎不啻縷縷臣等敢不竭力周旋而但言語無以導達是可悶矣予曰入侍之時事體屑越似不得叩謝矣仁點曰臣於年前奉使之行伏聞彼人言入侍叩謝亦無所禁而但通官輩若或先期知之則屛逐之使不得開口云苟欲登筵叩謝惟在臨時周旋之如何矣予曰我國使臣每以早到特蒙褒賞今行尤有所自別卿等之冒炎跋涉雖爲可悶如不見阻於潦水則必須早卽抵燕好矣留館亦當爲幾日耶仁點曰宴後留館例爲三十日或有限前回程之時蓋因禮部指揮隨時進退矣副使徐浩修曰臣等到燕後當以表文叩謝禮部而至於金簡之前後款待誠爲可感臣等齊往致謝恐無所妨矣予曰彼旣款待禮宜叩謝金簡之外凡有綣綣於我使者亦皆躬謝好矣又命首譯洪命福等進前詢問姓名敎曰今此別使之行非比常時其所叩謝之方宜有拔例之擧爾等亦各惕念予謂右議政金鍾秀曰廟謨無可稟者乎鍾秀曰別無緊務之可達者而竊有區區所懷我殿下恢受之量轉環之德匹美前聖自御極以來未嘗以言獲罪忽於近日言事之臣多被竄削絲綸之下或欠過中如掌令黃樟疏批中受人囑托四字恐涉如何夫以臺諫爲名承此敎其勢將無以束帶抗顏在聖朝培養士氣禮待言官之道恐不宜如是大抵洪秉聖之疏語物情旣駭李勉兢之書題衆惑且甚至於上款所陳亦出擧國必討之義則臺疏論列設或不槪於聖衷四字批旨有欠來言之道此非但爲一臺臣地實有欠於大哉王言如綸如綍之義伏願特許反汗焉予曰黃樟疏中上款句語予一見之心甚不樂此罪固已難貰至於兩人論列可謂無復餘地李勉兢事姑捨是洪秉聖事尤不成說挾雜逞私之事從古何限而何嘗有似此爻象乎抉摘文字驅人於罔測之科世道之憂容有旣哉臆度逆料自成注脚而由淺入深必欲使人歸之黨逆許多說話無非深緊渠雖臺臣誣人不實安得免反坐之律乎予則以爲若論其罪次律猶輕故受人囑托之敎歸之於無足責之科寔出彌縫周遮之苦心至意此疏若出渠意則可謂死有餘罪苟不以是聲罪則在渠當如何耶鍾秀曰聖敎以抉摘文字驅人罔測爲世道深憂此乃大聖人祈天永命之聖德至意臣等之欽仰感歎曷有其極而第伏念臺疏云云謂之過中則猶或可也至於四字批旨有非待臺臣之道矣予曰予之本意則如比卿之所奏旣如許從當改書以頒矣兵曹判書李坤曰日昨戶判鄭民始以臣曺軍職祿事有所筵稟三百十六窠外俾不得違越而蓋此事萬無矯捄之道癸卯年間臣待罪本曹時應付祿窠外猶有餘數伊來六七年之內祿窠加下歲加月增至於一千四百石之多到今雖欲變通其勢末由今朔祿上依例越送於戶曹則謂以己有筵稟不受還送須祿在卽事極可悶矣戶曹判書鄭民始曰西班祿窠自有此數別無增減侍從雖曰數多比諸丙申以前猶有不及而曾前有裕者年來加下豈無所以而然乎假令經費有餘法外加下創開無前之例已極不可況此元數不敷之時何可酬應科外之需乎顧今釐正惟在兵判之任怨臣之筵稟移文在於旬前兵判寂無皂白乃於昨日開倉之後始以不得變通爲言而祿上如前修送殊甚慨然矣詢于右相鍾秀曰祿窠之只有此數從古已然未嘗有加減之事則假令有新般事端而經費亦且有裕只當稟旨增數不當惟意闊狹況無他端而太倉歲入每每不足於頒祿者乎兵曹事極爲未安凡事一番創始便成前例中間襲謬之諸堂雖不必一一深責最初加下創開之銓堂事近專輒不可無罪請當該堂上罷職從之敎以至於祿科之隨時換作亦有已例令兵判知悉俾有周徧之效予曰今若嚴禁加下則軍銜侍從之貧無聊賴者豈非可矜乎民始曰伏聞該曹遞付邊將等料米亦自不少而初不分給皆歸該吏囊橐禁軍試射自有定式而拘於顏私未滿四失之類亦皆給之巡將額數亦太多外此襲謬之弊不一其端蓋出於前後兵判不欲任怨之致也至於軍銜侍從元無頒祿之例而此亦近年創始之事矣都承旨趙宗鉉曰臣在先朝時以曾經玉堂帶軍銜者五六年而未嘗受祿矣訓鍊大將徐有大曰臣之除拜亞將時祿試射料窠不過三十數年以來漸致增加矣行副司直鄭好仁曰十餘年以前堂下侍從元無軍職祿堂上軍銜苟非曾經三銓及國子則亦皆不給祿臣嘗熟知而稔聞之戊申己酉年間待罪本兵之時臣果任怨不給禁軍射祿窠及巡將料亦多減數所得祿窠合爲一百餘窠而猶不免加下之弊矣予曰古例旣然諸議又如此雖不得不釐革而至於玉堂軍銜比他自別宜有闊狹何可以古例膠守而不思通變乎○鍾秀啓言各司卽官中雜歧之彌滿莫近日若目下若有詞訟窠則三望無以充數云官方淆雜誠極寒心如雜歧出六及武科壯元本多人與地皆不似之類此輩得爲東班正職倖也濫也故在前則率多瓜滿自落或有中間鐫去者近來銓官類私太勝多臨瓜移職如欲少淸仕路莫若痛革謬習自今嚴飭銓曹恐合事宜矣從之又啓言日昨引儀任藗未經詞訟而直擬衿川縣監末望大違銓格請伊日參政銓官從重推考從之又啓言大報壇傍近風落木旣因兵曹郞官之來告政院政院微稟區處已過多日之後入直騎堂始爲草記稟旨不可無飭請當該堂上罷職從之又啓言頃以北靑府使柳知養疏批中貿米事布軍事詳陳便否之道行會本道卽見咸鏡監司李秉模狀啓則以爲計口貿米之說試以北靑一邑論之籍內人口四萬一千二百餘口每一口每一旬米五升磨鍊則通計六朔總米爲二萬四千七百二十石該府會案各穀折米爲一萬七千二百七十石不足數爲七千四百五十石雖欲只從不足之數而貿入當不下數三萬兩與該倅面商終無好道理今年而事幸而豐登則明年還穀必多不願受者半留二留之外如可以加留不計耗條之或縮只爲元穀之多蓄則實是返本之策至於布軍事兩年飢癘之餘隣族之弊實多可矜而給錢防役決非常行之規當與該倅爛議以爲從長蠲恤之道云道臣所論儘有意見請竝依狀請施行從之敎以軍役之弊何邑不然而因邑倅陳疏特命講究蘇瘼之餘今若仍置勿論之科則事涉無實孰甚於是雖曰通八道爲弊則均而見牛未見羊亦屬仁心仁聞得寸爲寸古人有言嚴飭道伯另究好道理汰減者汰減給代者給代査櫛者査櫛裒益者裒益無論如此如彼又無論小變通大變通俾有釐弊之實效形止從後狀聞事分付○吏曹判書吳載純啓言今朔當爲儲窠郡守以上窠則京職中可擬之人每患苟艱雖非啓請之邑限都政前以限滿守令勿拘純望通融備擬次次遷轉雖値口傳政事之時請亦一體擧行從之○民始啓言卽接嶺南右漕倉差員所報則今番上來時治邊邑鎭全不指路護送至於庇仁縣則境內有險洋而初不定送監色所斤僉使卽護送差員而亦不來待云近來指路之法漸至解弛漕船未免狼狽之患者已極可駭至於庇仁縣監之不爲指路所斤僉使之不爲護送尤爲駭然請令駭府拿問處之沿路諸道各別嚴飭從之○有大啓言武庫每年造弓不過五百餘張賞格之下常患不足趁今加造然後可以繼用而物力無辦出之路在前多有甲冑價筵稟請得之例卽今留儲於惠廳者爲七十餘部若以二十部價區劃則足以補用故仰遠矣敎以令廟堂草記稟處○坤啓言虛司果今皆區處昨年加設及權作實職窠請待其次次遷轉有闕勿補予詢于右相鍾秀曰近來以將官出六之司果比例於實職出六訓主本窠之外方在六品實職者至於三四人之多奮法壞毀官方淆雜請前後銓官一竝重推從之鍾秀曰臣旣請推前後銓官已蒙允則訓主本窠外各軍門將官之以實職出六者一竝勿施似不容己矣敎曰將臣各陳所見有大曰雜歧出六之類勿如今番之多數差擬加設窠則有闕勿補實合事宜矣總戎使李漢豊曰多人之昨今年付司果者一時竝除實職非徒太過亦違格例元定本窠外竝爲勿施恐不可已矣敎曰各軍門宣薦哨官出六以訓鍊主簿一窠次次收用自是格例則將果諸人之一時竝擬於加設窠者果如右相所奏兵判事雖難免不審而旣非渠輩之罪則有職而還作無職之人可矜猶屬餘事擧措亦甚顚倒以將果已陛判官者外散在於武兼部將等各歧者竝付於訓主加設窠依格式次次盡爲收用然後新出六者始許收用官案亦以將果二字名邊懸註俾無相混之弊如是則官方復奮職名自如以此分付
정조 14년 · 강
推掌令朴聖集正言南涑
정조 14년 · 목
以次對不卽登筵故也聖集等避嫌批以勿辭○政院以聖集涑退待物論啓
정조 14년 · 강
令廟堂飭使行諸般弊端
정조 14년 · 목
敎曰以今西路民事且値農節使行之諸般弊端曾所稔聞今番各別撙抑俾無如前貽弊事令廟堂嚴飭三道使行廚傳限畢賑內亦爲嚴飭省減事一體申飭
정조 14년 · 강
行拜表禮于仁政殿
정조 14년 · 강
改下黃樟疏批句語
정조 14년 · 목
敎曰朝筵因言端黃樟疏批中受人囑託一句右相以爲如何以擾攘於東提西挈改書下以此分付
정조 14년 · 강
遞吏曹參議李祖承
정조 14년 · 목
兵曹啓言依下敎含春苑直車必元植木牌將訓鍊都監別武士金鼎夏御營廳別武士安德恒當日字內巡邏牌將訓鍊都監本廳軍官金光郁各施決棍十度敎以植木牌將果何罪乎當以近處館峴守直之植木監官決棍有此混同錯誤之擧卿則推考決棍之非由於傳敎牌將處分付此雖小事亦關刑政故也
정조 14년 · 강
命在議政蔡濟恭命召遣史官傳授
정조 14년 · 목
禁府以淮陽前府使姜▣原情啓請議處敎以繡衣豈以虛無孟浪之說白地構勒於奏御文字之理乎渠之治績渠必自知渠尙今不受刑在渠寬典之寬典焉敢游辭吞吐此啓目勿施更爲嚴問取招仍令該道詳査狀聞後議律又以時囚罪人張齊斗杖八十收贖奪告身三等放送啓允之敎以如有功議各減一等
정조 14년 · 강
以朴宗岳爲都總管新資也閔光升爲三和府使口也傳
정조 14년 · 목
敎曰自是久次人亦可用其家近無正卿甚是欠事行右承旨朴宗岳都總管見窠令該曹口傳陞擬待下批牌招察任又敎曰右承旨旣命陞移總管許遞右副承旨以本來眼病無以書出判付云亦爲許遞前望單子入之待下批牌招察任○承旨李益運啓言右承旨朴宗岳有許遞之命伴直無人左承旨洪明浩拘於廳規不得請牌同副承旨方在偕來所何以爲之敎以偕來進去承旨許遞前望單子入之待下批與右位在家承旨一體牌招推移入直○敎曰三和府使之代令該曹口傳差出待下批仍令明日辭朝
정조 14년 · 강
御春塘臺行親騎衛射講
정조 14년 · 목
先是北兵使李潤慶以張鉉宅李允禧技藝精熟馳啓命卽上送至是試射講竝居不出付總戎使李漢豊使之肄習待其鍊達後草記○承旨李益運啓言今日親騎衛射講誤以宣傳官射講分付至有該曹把守單子來呈之境當該宣傳官所當重勘而本院請推之外無可施之罰何以爲之敎以汰去
정조 14년 · 강
以洪文泳朴聖泰白師謹爲承旨尋竝許遞以趙衍德洪秉聖洪聖淵代之竝前望也
정조 14년 · 목
師謹違召敎曰以其坐地館錄猶可承旨改正之說極爲駭然然宜令一伸許遞前望單子入之又敎曰未肅拜承旨與左承旨許遞前望單子入之待下批牌招察任前望以衍德等批下○敎曰黃樟疏批句語之改下出於濕飯不欲出嚼之意而近來駁擊之疏何限而自見黃樟疏言念朝衆風習之所以致此豈勝深憂而長慮此非特爲被論之人而然大抵以言外之旨臆料而逆度自出註脚又於註脚之外更入一層一層深於一層驅之於黨逆之臼而自其口構罪以構罪之說仍定律名一言以蔽之曰淸明之世保無似此爻象此所以昨筵以原疏如出於己意則黃樟固死有餘罪爲說於大臣者也今此除拜不欲置之䵝䵢人鬼關頭而然新除授承旨洪秉聖卽爲牌招察任
정조 14년 · 강
右議政金鍾秀陳箚賜批免副藥院都提擧之任
정조 14년 · 목
箚略曰臣之情理本不堪從官內局夙夜之地尤非可强而只緣誠切保護義重嘗藥抑情供職今已三朔臣之母病日以益甚離側奔走情所不忍伏乞聖慈許解臣藥院兼任抑臣於定州鄕案事有不得不一暴者而僚相方困人言此事臣本異見則於是不能無不安于心者一向泯默耐至于今左相疏中公下無處可徵不得如數還報云爾則公家之以是爲令不亦疲惱苟簡之甚云者臣所未喩臣恐僚相於此思之或未周也新案人中締結行賂圖占非分之狀業已上徹之後新案固不可不毀也至於中間消瀜之錢物假令人失千金此渠之罪非有冤也而特以受者之罪甚於與者則因仍置之事近富桀且妨於戢貪懲後之政故但令推給而已至於所謂公下之區別不區別卽該道該邑之事非朝家所可與知則況於以是爲令乎且凡還報云者本以民間賖貸而立名者也此事初非賖貸則還報二字已是着不得其數之如不如尙奚論哉臣雖無似職是大官朝令一下使國體尊而民志服卽窹寐至願思日贊襄而未之能焉尙何忍以疲惱苟簡之事仰勸聖明哉今始因箚附陳倂願俯察焉批以附陳事卿則曰公下之區別與否付之該道僚相則曰用於公者旣不準數推給則錄案亦宜勿焚此若胡子所謂同體異用何必以此更煩於箚牘況己有擧條批答該道自可按而行之矣兼管藥院異於夙夜劇務而暫卸亦何妨所請許副仍命遣史官傳諭
정조 14년 · 강
禮曹判書徐浩修以出疆陳疏辭職賜例批
정조 14년 · 목
吏曹以浩修疏本啓言禮曹判書徐浩修所帶春官之長經筵之任藝文提學似當照例許遞春秋之職則出疆之臣多有仍帶之例不必許遞請上裁敎以依回啓施行
정조 14년 · 강
諭在議政蔡濟恭
정조 14년 · 목
政院以濟恭使錄事來納命召啓敎以欲待小間更勤敦迫而命召之來納日課不輟豈勝慨然玆遣史官更爲還傳仍令問病以來卿其知悉事傳諭○記注官許鞏書啓略曰臣敬奉聖諭傳諭于左議政蔡濟恭所住處仍傳命召則以爲臣以首頓地不勝感激而危臲之蹤萬無進身之路則命召旣不可捧留知罪而犯罪至於賤疾加減安敢登諸奏啓而素患積氣之外忽添暑泄神氣如縷此殆臣命卒之秋云矣
정조 14년 · 강
承旨洪秉聖陳疏賜例批
정조 14년 · 목
疏略曰臣九死一生胡不自滅又有此遭罹也原疏未見聖批先布驚魂惝怳感淚縱橫及見具書惝怳之驚魂轉爲駭憤縱橫之感淚添以逬血痛察曲諒昭釋無餘使臣自明何以加此不料千萬夢想之外以臣爲同副承旨天牌儼臨感激恩造固宜▣蹶趨謝之不暇而重律俟勘人鬼未分修門覲光實非此時之可論竊附獄中上書之義有此疾聲之呼惟聖明哀憐而垂察焉臣向蒙諫長之除沐浴之請實爲初當而枚列群凶之情狀恐歸謄啓之支煩故歷論諸賊只擧數字而勘斷至於近年新逆懲討尤急故字偉驥簡之上則曰窮凶極惡愈出愈甚餘波遺種無處無之擬帥構疏之下則曰鞫招昭在顧膽旣著箚奏迭陳誣逼難逃竊自以爲新逆之討倍嚴於向時諸凶而今之爲言者其精神骨子起怒於何處眼目語脈執疑者何端顚倒爲說乃至此極臣固無文而尙未聞古今文義以無是二字爲何字之注解也指劃之事果是何等凶悖之事而鞫招旣出顧膽之眞贓畢露矣綢繆之說果爲何等奸秘之說而箚奏旣發則誣逼之斷案益彰矣中庸詩序首發何字公羊一傳全用何字此皆開端接下處引斡字眼今以何事何說明言無是抑何見也同惡自服無招亦招而明稱擬帥之凶則今欲區別者何也大僚連討成案可案而特揭誣逼之罪則今謂勤歸者何也人皆曰進忠而罕聞精白而懷報人皆曰討逆而尙見根窩之自在此臣所謂忠逆之莫分而彼則曰義理之不明者不害爲善釋臣疏語也臣以不疏杯酌之故深知麴櫱之弊悶其浪糜願祛泰甚而已苟至嚴防則臣先狼貝然乃以崇飮而請禁豈非識弊之公言乎若夫法樽含恩下殿扶醉墨容暢懷令節盡歡實是太平美事孰不艷喜但今憑醺而罵長倚酗而侵貴奸訟殺獄酒居十九臣所謂擧國若狂實道此等處光景而不料抉摘之言又付於討逆之上也昔子貢觀蜡曰一國之人皆若狂此亦厚誣一世而子貢之時亦有懲討而然耶尤可見驅勒之極無所不至也臣之山麓弊廬實與逆簡之居洞名旣同謂之同閈則可也曰友云爾豈不驚心顏面相熟故謂之友耶年紀相方故謂之友耶氣味旣別情志不孚末乃侮嫉轉甚幾不相容若是者尙可以爲友乎又況逆偉不過稠座中識面班行上逢着而已天下寧有平生不知其門之客乎客乎云爾已屬烏有輸心二字尤不足辨兩賊之家屬尙存一世之公論自在焉敢誣也噫偶居一巷而謂之同閈之友不議其家而謂之輸心之客則滿城莫非友客立朝殆無完人臣身固不足恤世道寧不心寒藉令眞有偉簡之友客逆節旣彰則皆當斷臂而却走矧以素非友本非客者懷何德而右袒顧何戀而立幟耶臣雖迷暗尙不病風此何人哉此言奚到蓋臣固滯之性愚不知變權要之地避之如畏閱歷幾番勢貴秖知一味斂縮故趨勢者哂其過拙當路者疑其太僻屢經磨折瀕死不悔請罷請刊受而無怨至於今日之罪名決非暫時之堪過伏乞亟付司敗以快言者之心仍得明卞死爲潔白之鬼
정조 14년 · 강
平安監司沈頤之以尹昌文等嚴訊馳啓
정조 14년 · 목
狀啓以爲尹昌文金南楚等構誣主將發賣偸食之罪更爲嚴訊則所供變幻反復無常其初招則曰發賣剩錢渠自偸食再招則曰擧行主將分付而已渠則毫無所犯一反前說歸罪主將今於訊覈之時渠亦自知推諉主將之大關師律乃以均廳關東蔘價等發賣渠先取出公貸廉買貴售潛自榷利其他京司營穀之年例作錢者其發賣日月皆在於秋事判歉之後主將則使之減價出賣渠則把作幻弄之資從中欺蔽從市直收價及當二月交遞之時渠自區處輸送京中箇箇自服惟願速被邦憲各司差人發賣中作奸與否亦爲詳覈則以爲昨秋差人發賣者只有江華訓局兩條而江華條五百餘石則分劃寧邊孟山等邑該府該吏直爲作錢以去訓局條二千石幕屬李朝漢受出該司關文而來故自營門區劃三和府而價錢則朝漢直爲推去竝不得犯手偸食剩錢則稱以散置京中未及輸來只以數千兩塞責朝令之下若是遷就尤極駭惋連加嚴訊定日督捧昨年春夏間有數千石發賣之數而此則旣在秋事未判之前似不當擧論於今番行査金南楚鄭海觀俱有身病痛勢危劇不得一體訊覈劉益鉉則今已物故敎以每以供招煩聞尙不以收殺勘簿形止狀聞何也斯速畢捧後狀聞事令廟堂分付
정조 14년 · 목
以李勉兢爲吏曹參議曹遠振爲大司諫宋銓爲執義李基恒爲持平洪樂性爲內局都提調
정조 14년 · 강
召見三和府使閔光升于重熙堂
정조 14년 · 강
黃海監司李時秀以谷山等九邑分賑形止馳啓
정조 14년 · 목
狀啓以爲昨年年事雖有峽野優劣之差俱未免歉流民新還者土着至窮者逐一精抄從便接濟而谷山等九邑最爲夥然故只以九邑飢口穀物開錄于後臣受命西出後詳察邑報遍詢民勢自費多日救急之政始自二月晦前又或有抄飢差後自三月初旬爲始處至今五月旬間次第停輟而救急旣與原賑不同故排巡之邑多至八九巡或爲便民減巡增穀止於三四巡給糧之規亦不以男女壯老弱差等一從緩急以分多寡又或米穀不足則以皮穀加倍給代民勢不齊或有始若稍裕而旋卽匱竭不可不追付者又或有略有田土而種糧俱乏目前遑急雖已混參於飢口而漸次蘇醒還屬糴案者故不無逐巡增減之數穀物則特旨劃下折米一千石各以本邑所在會付自備穀酌量分數逐一分劃各邑所在社倉穀中折米五百石量宜取用又其外如于不足之數各自列邑從便相議略有拮據三朔之內僅免絕巡而鳳山郡守王漢禎長淵縣監李弘遠端興前府使韓柏林等救急穀物皆自辦備臣營所劃者竝請還納故移充於他邑未足之數道內民人輩亦或有出義捐財分饋鄕隣者旣非如例設賑俱不敢擧論○谷山縣九巡飢民五萬二千四百二十七口分給各穀一千五百五十三石十三斗七升折米一千三百七十一石二斗八升遂安郡八巡飢民二萬九千二百三十八口分給各穀八百五十八石二斗六升折米七百五十二石十一斗五升長淵縣八巡飢民二萬八百九十八口分給各穀一千二百三十五石六斗折米五百五十四石十一斗鳳山郡六巡飢民一萬六千九百二十六口分給各穀一千四百六十七石十一斗九升折米一千五十四石七斗二升端興府八巡飢民一萬一千五百六十八口分給各穀三百十五石八斗七升折米二百八十石十一斗四升新溪縣七巡飢民七千七百九十三口分給各穀三百十九石十四斗三升折米二百三十六石六斗八升平山府四巡飢民三千六百二十口分斗四升給各穀一百石十三折米七十六石八斗海州牧七巡飢民二千七百八十三口分給各穀一百五十六石十一斗八升折米七十二石四升兔山縣三巡飢民一千六百五十二口分給各穀二百四石十二斗五升折米一百四十四石十一斗五升已上飢民十四萬六千九百五口各穀六千二百十三石四斗九升折米四千五百四十三石十斗六升敎曰始自二晦三初而略略抄飢者厥數至於此多爲十餘萬口歲前後之不見抄而捐瘠於溝壑流離於遠近勢特使之然該道前伯矇不用心之罪可謂愈久愈往而愈覺無狀卿則自初受命至于今西來之入耳者有譽處無疵聞殊足慰心勿以麥事之告登雨澤之若宜爲一分放忽之端亦勿以情理或妨公務一心孜孜勿激勿遂事回諭三邑守令之自辦公物雖曰雄邑如非眞箇捐廩則依他邑以公穀準減可也道內民人輩出義捐財分饋鄕隣之類誠固可感勞亦宜酬法典所載論賞石數分等狀聞以爲褒賞之地事一體下諭
정조 14년 · 강
以徐瀅修爲承旨前望也
정조 14년 · 강
命惠廳甲胄價區劃于武庫造弓所
정조 14년 · 목
備局因訓鍊大將徐有大所啓請以惠廳儲留甲冑價米布中限十五部劃給造弓物力從之
정조 14년 · 강
都總管朴宗岳疏辭新資賜例批
정조 14년 · 강
副校理成種仁副修撰李太亨箚請掌令朴聖集正
정조 14년 · 강
命嶺伯勘處善山府殺獄
정조 14년 · 목
慶尙監司李祖源狀啓以爲善山府殺獄罪人李三得獄事有更査之命而此獄歸一之道惟在參證之招所謂者斤乭徐春得只憑塗說立證未瑩干良及李熙晙救病或試藥其所納供頗可取信大抵小腹之於囊岸分野不遠屍親見其加手之狀藉以足踼之說不是異事醫人之診症投劑旣云小腹又曰痰隔則介金痛處之的在囊岸有難覷破臣之前啓中泡酒膈滯挾痰氣升云者蓋慮鬪歐之餘因恚成疾而今番更招中放溺沾袴又似醫家所稱臟風腎絕之症先入之見或疑於膈塞新得之證有類於中傷以此以彼介金之死似不專由於被打若非三得之伊日爭閧決無介金之猝地致命其其重獄體之道不敢直爲論斷恭俟處分原獄案別單馳啓請令該曹稟處敎以原案則觀於道啓旣有新得之證然而持疑於前見殊非疑輕之義令道伯卽爲勘處事行會
정조 14년 · 강
命喉院問啓于北關繡衣徐榮輔
정조 14년 · 목
咸鏡監司李秉模狀啓以爲因繡啓有咸興尹厚三鏡城京主人等嚴覈重繩之命矣今以尹晉錫招觀之所謂厚三乃是晉錫而果以貿穀監官往來嶺南而私載一船事嶺穀貿運時自臣營別定監官四人使之分掌貿販而所載船隻則道內各邑商船中從自願減給稅錢又慮私商之無船失時皆令公私穀參半裝載則願從者自多而餘數殆至三十餘隻三月二十六日載穀一船來泊于咸興雲田津故使營禆及尹晉錫眼同卸下蓋於是時晉錫所貿及他監官所貿皆已畢泊獨劉相亮所貿未及齊到故取考其裝船記則非公穀乃私穀而所持公文乃營門所成給也所謂穀主乃是劉相亮及相亮差人也此必餘船中裝發而偶先公穀而來泊此時所望惟在米船之多泊不計公私之先後而所謂晉錫者摘發以告臣以無論某船利泊爲幸之意分付退斥心甚惡之今此私載云云乃屬於渠可謂訐人之過反受其殃至於貿穀能否在嶺時所爲雖未可知以各人所貿互相參較則晉錫所貿價直最廉畢泊最早設使私載一船如劉相亮之爲摘發其偸用公貨之狀而罪之可也只以其私載一款勒加之罪則殊非一視商船廣開其路之意大抵晉錫者略解事務故一直二十年間長在執事之任自多取嫉於渠輩入於臣耳者亦非一二此不過交相傾軋之習實無足以仰聞朝廷繡啓中千罪萬惡咸民食肉等語必有所指而渠敢游辭發明所當嚴刑取服而不指某事輒加重刑恐違査體誠極悚悶鏡城京主人旣在京中故捉送臣營之意文移刑曹營主人崔哥方在鏡城今方捉來査實後登聞計料敎曰道啓如此繡啓之不能別白指的不可不問於繡衣更爲下諭令政院繡衣處問啓待批下謄送該道使卽査處
정조 14년 · 목
禁府以淮陽前府使姜▣原情啓言更加嚴詰則其所納供如前粧撰極爲痛駭所當請刑而旣有令該道詳査後議律之命請令道臣逐條明覈從速狀聞後稟處允之又以居山前察訪高殷泰原情啓請刑推得情敎以除刑推議處
정조 14년 · 강
咸鏡監司李秉模以流民還送及安接形止馳啓
정조 14년 · 목
狀啓以爲因備關以流民等還送及還接形止詳報之意嚴飭于道內各邑卽接各邑所報則宣傳官領來流民五十二名外自他道成公文發還民四百六口無公文還接民一千一百七十四口合一千五百八十口內安邊府二十八口德源府二十七口文川郡四十四口高原郡四十六口永興府八百五十二口定平縣五十二口咸興府一百八十六口長津府九十三口洪原縣三十五口北靑府一百九口利城縣四口端川府三十二口甲山府十一口三水府四口吉州牧二十口明川府二十五口鏡城府三口富寧府一口會寧府六口鍾城府二口他道民之自本道還送者合爲五十六口內原春道八口平安道四十六口黃海道二口自原春道發送關西民之過本道境者爲六十七口道內元救急邑外各邑亦皆救急故流民之可以付賑者付賑可以付還者付還着實奠接身布還上蕩減等節一依傳敎擧行己酉正月以前出去者之付還蕩減恐無意義故此則竝付救急而宣傳官領來者則因宣傳官指揮付還蕩減身布與還上有異故一倂蕩減而蕩減糧米會減穀數追後修報備局計料
정조 14년 · 강
平安監司沈頤之以五月中巡分賑形止馳啓
정조 14년 · 목
狀啓以爲連接各邑鎭所報則賑民擧入全完之境故次次罷遣其中邊峽之若而邑鎭麥農差晩故姑未撤賑口數穀總修成册上送○尤甚邑義州府飢口七千九百六折米二百三十七石七斗二升監二十一石二斗一升零○粥小米九石三斗五升零太三石十四斗五升零監一石八升零龍川府飢口二千百十八折米七七十九石四升醬六石十一斗一升零四石四斗一升零醬八斗一升零○粥大米藿六百七十九立零朔州府飢口一千八百三十七折米五十四石三斗一升○粥小米二石十四斗五升零醬五石一斗二升零藿六百十二立昌城府飢口九百四十七折米二十八石四斗六升鹽二石七斗五升零○粥小米十一斗七升零太十一斗七升鹽一斗六升零龜城府飢口三千一百七折米九十二石十斗鹽八斗石二六升零○粥小米五石一斗八升零鹽七斗六升零寧邊府飢口四千六百二十六折米一百三十五石五斗五升鹽十一石九斗八升○粥大米七石五斗五升零醬十三斗八升零藿一千一百五十六立零雲山郡飢口一千八百三十四折米五十三石十三斗八升鹽四石十斗零○粥小米二石十四斗二升熙川郡飢口四千六百四十八折米一百三十九石十一斗二升鹽十二石六斗八升零○粥小米七石十一斗六升零鹽十三斗九升零德川郡飢口一千七十四折米三十一石鹽二石九斗三升○粥小米一石十斗零寧遠郡飢口一千五百六十八折米四十七石五斗鹽四石三斗六升○粥小米二石九斗六升零鹽四斗七升零孟山縣飢口一千四百六十六折米四十三石十四斗六升鹽三石十三斗六升零○粥小米二石六斗六升零醬四斗四升藿三百六十六立零陽德縣飢口二千二百九十六折米六十八石六斗一升醬六石四升零○粥小米三石十一斗六升零醬六斗八升零麟山鎭飢口八十二折米二石八斗三升鹽三斗五升零○粥小米一斗五升零太六升零鹽一升零淸城鎭飢口七十二折米二石三斗三升鹽三斗零○粥小米一斗八升零鹽一升零天摩鎭飢口一百二十二折米三石九斗九升鹽四斗八升零○粥小米一斗八升零太一斗二升零醬一升零藿四十立昌洲鎭飢口四十九折米一石五斗七升鹽一斗六升零○粥小米六升太四升零鹽八合恃寨鎭飢口三十二折米十四斗鹽一斗二升○粥小米三升零太三升零安義鎭飢口一百八十八折米五石九斗二升醬七斗四升零○粥小米二斗七升零太一斗八升零鹽三升零委曲鎭飢口八十八折米二石八斗三升醬三斗二升零○粥小米二斗零柔院鋠飢口五百八十一折米十七石五斗九升醬一石八斗一升零○粥小米十四斗四升醬一斗七升零藿八十四立寧城鎭飢口四百二十八折米十三石二斗四升鹽一石三斗零○粥小米五斗五升零太五斗五升零鹽一斗一升零兔城鎭飢口一百七十八折米五石四斗九升鹽七斗零○粥小米二斗六升零太一斗七升零鹽三升零玉江鎭飢口五十七折米一石十斗三升鹽二斗二升零○粥小米一斗三升零鹽一升零藿二十八立水口鋠飢口十三折米五斗六升鹽四升零粥小米三升鹽二合靑水鎭飢口九十八折米二石十四斗四升鹽三斗九升零○粥小米一斗太一斗四升零鹽二升方山鎭飢口八十五折米二石八斗八升鹽三斗五升零○粥小米二斗一升零鹽一升零藿二十五立仇寧鎭飢口一百二十五折米三石十一斗鹽四斗九升零○粥小米一斗五升零太一斗五升零鹽二升零幕嶺鎭飢口三百二十七折米九石十一斗一升鹽十二斗八升零○粥小米八斗零鹽六升零植松鎭飢口十二折米四斗九升鹽三升零○粥小米二升零乾川堡飢口四十一折米一石一斗四升醬一斗二升零○粥小米八升零醬一升零藿十五立大吉號里堡飢口三十七折米一石一斗鹽一斗三升零○粥小米四升零太三升零鹽六合廟洞堡飢口二十二折米十斗一升鹽九升零○粥小米三升零太二升零鹽四合於汀灘堡飢口二十三折米十斗二升鹽八升零○粥小米二升零太二升零鹽三合雲頭里堡飢口四十四折米一石四斗九升鹽一斗七升零○粥小米六升零太四升零鹽八合甲巖堡飢口三十八折米一石二斗八升鹽一斗六升零○粥小米六升零太三升零鹽七合○之次邑鐵山府飢口五百二十七折米十五石二斗八升醬一石四斗二升零○粥大米十二斗二升零醬一斗五升零藿一百七十六立楚山府飢口一千五百四十四折米四十四石九斗五升鹽三石十一斗七升○粥小米一石十斗七升零太一斗三升零江界府飢口三千一百二十五折米八十四石六斗三升鹽六石七斗零○粥小米四石四斗一升零醬九斗三升零藿七百八十一立零渭原郡飢口一千三百二十六折米三十八石九斗四升○粥小米二石一斗四升零鹽三石五斗九升零牛峴鎭飢口一百七十五折米五石二斗五升醬六斗七升零○粥小米四斗二升零鹽三升零車嶺鎭飢口二百六十八折米八石二斗四升鹽十一斗零○粥小米四斗二升太一斗六升零鹽五升零阿耳鎭飢口一百九十七折米五石十二斗五升鹽七斗六升零○粥小米四斗八升零鹽六升神光鎭飢口九十七折米二石九斗九升醬三斗一升零○粥小米一斗零太一斗零鹽二升上土鎭飢口六十七折米一石十二斗八升鹽二斗二升零○粥小米一斗四升零高山里鎭飢口九十九折米二石十二斗八升醬三斗六升零○粥小米二斗三升醬一升零藿二十五立平南鎭飢口三十九折米一石一斗九升醬一斗四升零○粥小米四升零太四升零鹽四合從浦鎭飢口三十折米十二斗六升醬一斗零○粥小米三升零太三升醬九合藿七立楸城鎭飢口一百二十七折米三石七斗三升鹽四斗一升零○粥小米二斗六升零醬三升零藿三十二立伐登鎭飢口一百十四口折米三石六斗五升醬四斗六升○粥小米一斗七升零太一斗一升零鹽一升零夞怪鎭飢口一百四十八折米四石六斗醬五斗八升○粥小米一斗八升零太一斗八升零鹽一升零吾老梁鎭飢口八十折米二石六斗三升鹽三斗二升零○粥小米一斗零太一斗零鹽八合山羊會鎭飢口一百八折米三石四斗六升鹽四斗五升零○粥小米一斗七升零太一斗零乫軒洞堡飢口五十九折米一石十二斗四升鹽二斗五升零○粥小米一斗五升零鹽六合嗭洞堡飢口八十九折米二石九斗九升鹽三斗五升零○粥小米一斗一升零太一斗一升鹽九合馬馬海堡飢口二十九折米十二斗四升○粥小米三升零太二升零鹽一斗零已上飢口四萬五千十七折米一千三百二十七石五斗七升鹽九十二石八斗三升零醬二十二石十二斗九升零粥大米十二石六斗九升零小米五十二石十四斗五升零太七石四斗二升零鹽三石六斗三升零醬三石七斗四升零藿四千二十八立
정조 14년 · 강
重推吏曹參判李秉鼎遞承旨李得濟曺遠振李敬一
정조 14년 · 목
敎曰翰林及實注書親年七十人年前依侍從臣父例一體推恩而渠則不得爲侍從之故出六後始通兩司但曾經宮銜閣職者更不通淸此則雖參下自當爲侍從故耳此規稍知事例者孰不知之而昨日侍從堂下敍用傳旨中混以前翰林金履喬捧入致有俄者勿施改付標之擧其時當該捧入承旨從重推考銓堂之混抄書送尙不覺得草記俱未免疏忽當該堂上從重推考無論誤捧與否左右史不備則敍用之後還付請牌例不得一刻遲滯則傳旨啓下已至經宿迄無一言大是不察當該承旨遞差館吏令攸司從重科治以存古規昨以官方事大臣筵奏亦有出擧條而今番事官方與館規皆關後弊則何不提警令廟堂知悉○敎曰爲民事酬應坐至深更則政院以睡爲事今此擧行如是做錯萬萬駭然當該坐直承旨竝遞差
정조 14년 · 강
以權▣洪聖淵爲承旨前望也
정조 14년 · 목
昨日駕住泮橋也命收祗迎儒生擧案以來以擬宋歐陽脩進端午帖詞爲表題命史官進詣泮宮頒題至是收券考下進士嚴耆三下居首以節箑施賞有差
정조 14년 · 강
命惠化門護軍宋祥濂敦化門護軍尹永僖禁推
정조 14년 · 목
以朔書無端不書故也尋因囚單命付過放送
정조 14년 · 강
設厲祭于關西及北關
정조 14년 · 목
敎曰昨聞北關繡衣之言北民事極爲矜惻兩歲困於歉荒昨年又困於催科春後癘疫如彼其熾盛言念及此爲之不遑寧處厲祭設行日前大臣入侍使之依例回啓而其中靡室無托無號牌無帳籍竝與立標而不得如或淺土稿埋之類尤屬切惻令廟堂一依日昨筵敎各於地方邑別設一壇元式厲祭外別爲設祭祭文竝當製下關西事何異元式及別設等事依北關例爲之祭文亦當製下以此先爲行會香祝待朝下送以此分付
정조 14년 · 강
命廟堂査門內司行關外邑之弊
정조 14년 · 목
慶尙監司李祖源狀啓以爲因繡啓中河東宮屯之弊有論理狀聞之命矣卽見該府使李謙會牒呈則本府果有明善宮屯畓丙申罷官之後移屬內需司結卜自戶曹出稅該司導掌逐年捧稅及至癸卯改打量時起爲十二結六十二負三束陳廢爲十結七十負四束同年穡事大歉本府執卜僅爲十三負二束翌年正月導掌始來責舊總之稅而作者呼冤無意納稅導掌亦無奈何還爲上京同年五月自內司移牒戶曹以官吏符同奸民偸食屯稅不爲上納之意嚴辭發關故不得已自癸卯條至乙巳條準授於該導掌丙午以後作者稍稍散亡田土漸荒丁未己酉連値水災而該司不許頉給今方依舊徵稅而民人輩恐致年年白徵之患終不願耕今若一從災實隨時增減則民將爭趨土自開闢云矣該曹則依例出稅內司則徵捧土稅繡啓所謂一土兩稅實由於此癸卯改量後導掌責徵不問豐歉一任準總八年之間民多散亡土無起墾矯捄之道莫若一依該曹結總隨起收稅遇災輒減則民無冤徵而此旣內司所管有非營邑所可擅便敎曰何必該曹稟處自今隨起收稅一從民願期於斯速勸耕俾無片土陳棄民或失業事令廟堂嚴飭行會又敎曰纔已判下於原狀而因此思之直關之弊自有禁令詳載於大典通編而內司尤與外司自別所謂句管者次知中官也名以官員者書題者流也雖於京司文簿以書題爲之之故皆用牒呈元無通關之規況外邑乎近來若有行關於於邑之事不但大是越法又或直關則其罪當如何令廟堂査問內需司草記以懲後弊待草記批下與此傳敎行會諸道俾無如前昧例之弊
정조 14년 · 목
成均館啓言臣依下敎公廨諸處與司成直講典籍戶曹繕工監官員眼同修理或扶起傾側或修補破傷而入直所則依筵敎移設正錄廳四賢祠香大廳合建於祭官房而至於東廡月臺改築之役事體至重移安之前萬無改築之道云今若始役勢將多費時日易値潦雨與外碑閣及未盡處請竝待秋擧行允之
정조 14년 · 강
飭賑堂鄭昌順毋敢引義抛置民事
정조 14년 · 목
賑廳以遺棄兒一名給料啓敎曰近聞文簿積滯列邑貽弊不些云當此稅穀陸續入來之時焉敢以區區處義作此抛置之擧乎私義自私義民事自民事無論京而貢人外而船人有一毫貽弊之端則乃兄之昏憒爲害雖止於一道本廳卽京外民隱所關此而放過僨誤則其罪當百倍於乃兄都提調知悉以此各別嚴飭
정조 14년 · 목
禁府啓言金履信沈基泰各杖一百收贖告身盡行追奪放徐簡修告身盡行追奪又五年禁錮德山縣汲川驛徒三年定配請依例押送允之敎以功議區別減等而金履信沈基泰等未必見欺而然不捧而曰捧似無是理況逋穀收殺之後文簿必當磨勘到今以何印署作爲符契乎安知非今番査牒之移施年條乎兩囚姑放更爲査問該道使卽狀聞後稟處
정조 14년 · 강
憲府陳啓賜例批
정조 14년 · 목
前啓中還收諫院諸臺遞差事停啓
정조 14년 · 강
原春監司尹師國以流民還接及護送數爻馳啓
정조 14년 · 목
狀啓以爲連接各邑所報則西北流民搜訪還送者爲四口自他道搜訪過去本道者三口本道流民還接者八口其饋飯之節顧恤之方各別嚴飭
정조 14년 · 강
咸鏡監司李秉模以武出身子枝身役給代便否論啓
정조 14년 · 목
狀啓以爲道內武出身子枝身役所納給代便否待南北兵使報來論理啓聞之意已爲馳啓而卽見南兵使李文德牒呈則以爲本營所納錢者五百八十九名各捧一兩錢而本營殘薄實無好樣變通但本營與本府分供之後三衙門耗田米一百石逐年劃給以補營需或援此例加劃未知何如云北兵使李潤慶牒呈以爲本營所屬出身子枝見存者不過百餘名各捧一兩五錢減此別無大段加損給代一款不必擧論云南兵營所捧之數不可不給代而三營門耗條當此穀簿耗縮之時年年劃給實爲重難而他無措手之處大抵南關出身子枝與他良民通同軍役許屬忠順衛者蓋以納錢則少名色亦異故也今若竝屬閑遊則均是良民得無此太逸彼偏苦之歎乎請令廟堂稟處
정조 14년 · 강
罷承旨李晩秀職以南柱老代之前望也